C 160/20
HU
Az Európai Unió Hivatalos Lapja
2022.4.13.
A Tanács következtetései Az interkulturális cserekapcsolatok megerősítése a művészek és a kulturális és kreatív szakemberek mobilitása, valamint a digitális korban megvalósuló többnyelvűség révén (2022/C 160/07)
AZ EURÓPAI UNIÓ TANÁCSA,
TEKINTETTEL ARRA, HOGY:
1.
a kulturális és nyelvi sokszínűség szerves része az Európai Uniónak és alapvető értékeinek.
Hozzájárul a kreativitás, az alkotói szabadság és a kulturális cserekapcsolatok virágzásához, valamint az európaiak számára nyújtott kulturális és művészeti kínálat változatosságához és minőségéhez.
Előmozdítja a kultúrák és nyelvek közötti kölcsönös megértést és tiszteletet, egyúttal olyan közös örökség, gazdagság és erősség, amely egyedi sajátosságként jellemzi mind az Európán belüli, mind a világ többi részével fenntartott kapcsolatokat;
2.
alapvetően fontos, hogy nemzeti és európai szinten egyaránt ösztönözzük az európai művészek, kulturális szervezetek, valamint kulturális és kreatív szakemberek mobilitását és cserekapcsolatait – amint az a Kreatív Európa programban is szerepel –, különösen a Covid19-világjárvány okozta válságot követően.
Alapvető fontosságú továbbá, hogy támogatott legyen a kultúrához való hozzáférés és a kulturális alkotások Európán belüli terjesztése, ezáltal pedig életünk egyénileg és közösségileg is gazdagabbá váljon;
3.
a művészek, valamint a kulturális és kreatív szakemberek mobilitását nemcsak az európai kulturális szervezetek, hanem az egyes művészek és szakemberek körében is meg kell könnyíteni, amint az az i-Portunus kísérleti projektek keretében 2018 óta megvalósul.
Ez a fajta mobilitás lehetővé teszi számukra, hogy közösen dolgozzanak és alkossanak, építsék kapcsolataikat, új kompetenciákat, készségeket és technikákat sajátítsanak el, inspirálódjanak, új közönséghez és új piacokhoz jussanak, valamint új karrierlehetőségek nyíljanak előttük;
4.
a művészek, valamint a kulturális és kreatív szakemberek mobilitása hasznosan épülhet az olyan lehetőségekre, mint a rezidenciaprogramok, valamint az intézmények, illetve fesztiválok európai hálózatai.
Ezt különösen a meglévő mobilitási rendszerekre és a rendelkezésre álló segítségnyújtásra vonatkozó átfogó, pontos és többnyelvű tájékoztatással, valamint az általános mobilitási kontextust figyelembe vevő programokkal lehet elősegíteni;
5.
az európai mobilitási programok hozzájárulnak az olyan partnerségek kialakításához és előmozdításához, amelyek előfeltételét képezik annak, hogy az együttműködési projektek a Kreatív Európa program keretében finanszírozásban részesüljenek;
6.
a kulturális és nyelvi sokszínűségre vonatkozó ambiciózus politikának teljes mértékben fel kell ölelnie a fenntartha­ tósággal kapcsolatos kérdéseket, és támaszkodnia kell a technológiai innovációra, többek között a digitális területen;
7.
a többnyelvűség (angolul multilingualism) (1) előmozdítja a kulturális sokszínűséget és a kreativitást – többek között az audiovizuális, a média- és a digitális tartalmak területén–, és szélesebb körű hozzáférést tesz lehetővé a különböző kulturális megközelítésekhez, alkotásokhoz, ismeretekhez és ötletekhez.
A nyelvi kompetencia (angolul plurilingualism) (2) nagy értéket képvisel a globalizált környezetben, és hozzájárul a kulturális és kreatív ágazatokon belüli szakmai mobilitáshoz és cserékhez;
8.
a hivatásos fordítók, tolmácsok és nyelvoktatók jelentős szerepet játszanak a műalkotások, az ismeretek és az ötletek terjesztésében – különös tekintettel a kevésbé elterjedt európai nyelvekre –, ezáltal pedig napi szinten támogatják az európai kulturális sokszínűséget;
9.
a nyelvi és a szemantikusweb-technológiák támogathatják a többnyelvűséget és a nyelvek közötti kommunikációt, segíthetik a nyelvtanulást és -tanítást, valamint előmozdíthatják a nyelvi tudatosságot, továbbá hasznos eszközöket kínálhatnak a hivatásos fordítók számára, nem elfeledve azonban, hogy az ilyen eszközök nem helyettesíthetik teljes mértékben az emberi fordítást, ezért ezek fordítási eredményeit mindig gondosan ellenőrizni és a pontosság érdekében adaptálni kell;
(1) A meghatározás szerint több nyelv egyidejű jelenléte vagy együttélése egy adott társadalomban vagy területen, vagy egy adott médiumban.
(2) A meghatározás szerint az egyén azon képessége, hogy több nyelvet használjon.